Transport Malta flimkien mal-Ministeru tat-Trasport u l-Ministeru tal-Ambjent se jkunu qegħdin jinvestu mat-€300,000 fuq bosta faċilitajiet ta’ rikreazzjoni u titjib fil-Park tas-Salina biex jagħmlu tajjeb għall-inkonvenjenza li qed jikkawżaw ix-xogħlijiet biex titwessa’ Triq il-Kosta fis-Salina u bir-rilokazzjoni tas-siġar fil-park. Fi stqarrija l-entitajiet governattivi qalu li x-xogħlijiet se jkunu jikkonsistu fi tħawwil ta’ siġar addizzjonali, il-ħolqien ta’ żoni oħrajn għal mistrieħ u tagħmir għal-logħob tat-tfal. Dawn il-faċilitajiet se jkunu qegħdin jipprovdu aktar postijiet għal-logħob, li se jkunu ta’ attrazzjoni għall-pubbliku inġenerali li juża l-park tas-Salini għall-mistrieħ. Il-Gvern qal li diġà ġie identifikat sit speċifiku fil-park, li fil-preżent għandu nuqqas ta’ faċilitajiet. L-istqarrija żiedet tgħid li dawn l-azzjonijiet ta’ kumpens huma parti minn inizjattiva tal-Gvern  li tassigura li proġetti nazzjonali jiġu implimentati bl-inqas impatt negattiv possibbli. Bħala parti mix-xogħlijiet li għaddejjin fit-twessigħ u bini mill-ġdid ta’ Triq il-Kosta fis-Salini, TM qiegħda tagħmel interventi ta’ superviżjoni fuq is-siġar li hemm ma’ Triq il-Kosta. Dawn ix-xogħlijiet jinkludu r-rilokazzjoni u t-tħawwil mill-ġdid ta’ numru ta’ siġar. Biex tkun evitata l-qerda ta’ bosta siġar li kienu impossibbli li jiġu rilokati, permezz ta’ kollaborazzjoni kkordinata bejn TM u l-MSDEC, inbidel id-disinn tat-triq u b’hekk ġew salvati ħafna mis-siġar. Numru ta’ siġar se jkunu qed jitneħħew u se jkunu qed isiru l-isforzi kollha biex jipprovaw isalvaw dawn is-siġar billi jitħawlu x’imkien ieħor. Ix-xogħlijiet biex jiġu rilokati numru ta’ siġar taż-żebbuġ beda l-ġimgħa d-dieħla. Sadanittant, ix-xogħlijiet fuq it-triq se jkunu qegħdin jibdew b’mod urġenti, biex ikun assigurat li dawn jitlestew matul is-sajf biex ikun evitat l-istaġun tax-xitwa li jagħmilha diffiċli biex isiru x-xogħlijiet.